# Annaik (Levr, Pronost)/a-bezh

Bevet ar GONIDEC ! Reizer ar Brezounek ; Dalc’homp, a wir galoun, Euz TROUDE ar zonjezoun.
Bevet Ar Gonidec ! Reizer ar Brezounek ; Dalc’homp, a wir galoun, Euz Troude ar zonjezoun.
Al levr-ma a ginnigann d’am zad, d’am breudeur ha d’am c’hoarezed ; re zivezad ounn, siouaz ! d’her c’hinnig d’am mamm ger pehini hor gortoz holl er Baradoz.
Her c’hinnig a rann, oc’hpenn, d’ann Aotrou A. LE STUM en deuz bet ar vadelez da rei d’in ann dourn evit skriva ann toniou a zo enn-han, ha d’ann Aotrounez F. VALLÉE (ar barz Abherve), F. JAFFRENNOU (ar barz Taldir) pere a zifenn ken nerzuz hor iez, enn eur mare ma klasker, dre bep ardou, he digrisienna euz Breiz-Izel.
Per PRONOST.
Poent braz eo d’ar Vretouned a fell d’ezho e chomfe ho iez beo, enebi ouz ar geriou divrezounek a deu, nebeud-a-nebeud, d’en em ruza enn hor iez, en eur vouga ar gwir vrezounek.
Daoust ha ne glevit ket bemdez, enn dro d’e-hoc’h, geriou evel ar re-ma : parlant — kaozeal — james — poussier — kontantamant — vizach — sertenamant — koler — joa — uzach — possubl — komprenn ?...
Nag a bed kant ger evel-se a c’hallfenn da lakaat dirag ho taoulagad !
Geriou brezounek gwirion hon euz, eb kaout ezomm euz ar geriou nevez-se, ha labour fall a reont ar skrivagnerien ho laka enn ho skridou, war digarez eo deuet ar c'hiz da gomz evel-se.
Dre ar c’hazetennou, al levrou, ar gwerziou, ar zouniou, eo e teuimp a-benn da zigas a-nevez ar c’hiz euz ar gwir vrezounek.
Skrivagnerien, roomp eta ann dourn ann eil d’egile evid enebi ouz ann enebour.
D'ar barz eo da zigeri ann hent.
Med n’eo ket a-walc’h lezel a-ziaskren ar geriou divroad gwisket e brezounek, oc’h eunn enebour all ar barz a dle c’hoaz herzel.
Ral e kaver eur barzonek eaz a-walc’h da lenn ha da glevet, rag kazi e pep leac’h e weler vogadel oc’h vogadel (hiatus) pe eunn hanter re a c’heriou mac’hagnet dre ar virgulen huel (apostrophe).
Klasket em euz el levrik-ma enebi gwella ma c’hallen ouz ann daou enebour braz-se d’hor iez ; plijet gant Doue e teui kement barz iaouank da ober ato gwelloc’h-gwella, evit brasa mad ann teod hag ar skouarn ha, dreist holl, evit diskouez n’eo ket ar brezounek ken rust ha ma hen lavar kalz a dud, dre c’hwarisi avad, peur-liesa.
Per PRONOST.
* Ar bokejou glasa, digor er prajou braz,
* N’ho deuz ket al liou kaer euz he daoulagad glaz ;
* Ne weler ket gwiniz, enn anv, e nep tachenn,
* Alaouret, stang hag hirr, evel he bleo melen ;
* Iskiz ha dudiuz eo kan ann alc’houedez,
* Kalz dudiusoc’h c’hoaz eo mouez va mignounez.
* E-kichenn eur menez
* Ez euz eul lojennik ;
* E-touez he bodad gwez,
* Pegement eo koantik !
* Nag a bed gweach, enn deiz
* Evit mont beteg hi,
* Me gemer ann hent striz
* A ia da zor ann ti.
* DISKAN
* Evit gounit kaloun
* Va Dousik koant ha ker,
* riou zesko d’in eur zoun
* Dudiuz ha tener ?
* Hogen me jom ato,
* Adre d’ar c’harz, kuzet,
* Ha dont a rann enn dro,
* Heb beza bet gwelet ;
* Petra ra d’in eta
* Ken aliez koll amzer ?
* Perag huanada,
* Heb lavaret eur ger ?
* Siouaz ! el lojennik
* Ema va c’harantez,
* Hag ar gaera plac’hik
* Em euz gwelet em buez ;
* Hag a-greiz va c’haloun
* Ken gwirion he c’harann,
* Ma choumann mud, gand aoun
* Ne lavarfe d’in : nan !
* Deuz, ar meziou zo kaer evel evid eur goel,
* Al laboused, oc’hpenn, n’ehanont das kervel,
* Adaleg ar mintin, da vont enn ho c’hoajou
* Evit meski da vouez gand ho c’hanaouennou.
* Deuz, rag enn eur huvreal, euruz ni ielo
* A-hed ar wenodenn, e-skeud ar gwez dero.
* Ann amzer a zo klouar hag a-boan ann deliou,
* Gand ann avelik sioul, a gren oc’h ho skourrou ;
* E ieot ar prad ar bleun a zo digor brema
* Hag ann dour-red a ruill, enn eur huanada ;
* Dindan eunn heol skeduz e lugern ar mor braz
* Hag a-boan ma klever trouz ann houl war ann treaz.
* Evid-omp en deuz Doue great ann nevez-amzer,
* Evid-omp ann Env glaz hag ar meziou ken kaer,
* Digemeromp eta laouen he denzoriou
* Ha lezomp da dridal, meurbed, hor c’halounou.
* Deuz, va muia karet, deuz oc’h breac’h da vignoun,
* Deomp el leac’h ma kari lakat da zonjezoun,
* Me fell d’in war da dal, e giz eur gurunenn,
* Koulma bokejou glaz e-touez da vleo melen.
* Annaik, du-hont, gwel ann oanigou,
* Er ieot tener leun a vokejou,
* O taoulammet er prajou glaz ;
* Derveziou kaer ann nevez-amzer
* A zistro c’hoaz,
* Ha kan al laboused a glever
* Er c’hoajou braz.
* Koantik e c’hoarzont ar bokejou
* Digor-braz a-zindan ann Envou
* Digoc’henn, lugernuz ha glaz ;
* Gand eur vouez skiltr ar grilled a gan
* Ho zoun ken freaz,
* Enn eur redet e-touez ar balan,
* El lannou braz.
* Daoust ha ni, gwir vugaligou Doue,
* Ne c’hallomp ket ivez beza gae,
* Pa’z eo pep tra laouen er meaz ?
* Breac’h oc’h breac’h deomp eta, laouen-holl,
* Er c’hoajou braz,
* Evid en em garet e disheol
* Eur vodenn glaz.
* En em garomp mad, rag er bed-ma,
* Daoust ha n’eo ket hon amzer gaera
* Pa n’hon euz nemet c’houezek vloaz ?
* Bezomp, holl e levenez, hirio,
* Gand aoun, siouaz !
* Ne deufe falc’h trubard ar maro
* D’hon skei, warc’hoaz.
* Gwel ar mor o lintri
* Dindan eunn heol skeduz ;
* Em bag skanv e vezi,
* Annaik, ken euruz !
* N’ez euz ket enn envou
* Ann distera koabrenn,
* Heb aoun’ta deomp, hon daou,
* Vit ma kaninn laouen :
* DISKAN
* Va bag, dalc’h eunn dervez
* Da wel gwenn digor,
* Ha lusk va mignounez
* War mor ann Arvor.
* Lezomp ann teodou fall
* Da gomz, ervez ho giz ;
* Hor gredenn hon diwall,
* Kemeromp hor frankiz ;
* Gant ma vimp, dirag Doue,
* Direbech da-viken,
* E c’hallomp beza gae,
* Hag e kaninn laouen :
* O ! lez war da c’hened
* Da bara va zellou,
* Ken a deuint ar stered,
* D’ar pardaez, enn envou,
* Gand aoun n’em befe ket
* Dervez all ebet ken,
* Er bed-ma, das karet,
* Ha da gana laouen :
* Ann teodou fall ho deuz great ho labour heuzuz ;
* Annaik, ne c’hallimp muii, siouaz ! en em welet ;
* O ! na perag ar fall, o tra ken sebezuz !
* Kentoc’h eged ar mad, a vez ato kredet ?
* Ne c’hallinn klevet mui da vouez ken dudiuz !
* Lenn enn da zaoulagad a werc’hez, ar glanded ;
* Hivizikenn me dle, dilezet hag e-kuz,
* Gouzanv sioulik ar boan great d’am c’haloun rannet.
* Med ann dud kriz a c’hall euz va gwall-eur c’hoarzin
* Euz ar mintin d’ann noz, euz ann noz d’ar mintin,
* Gand ho zaoliou trubard, kreski c’hoaz va gouli ;
* Gant ma gouezinn ez oud euruz vel eunn El,
* Gant ma vo da galir, ato, leun-holl a vel,
* E c’haller, eb ehan, skuilla vestl, em hini.
* Hanter-noz zo sounet enn hon Iliz-parrez ;
* Er meziou sioul al loar a skuill he sklerijenn :
* Daoust ha sioulik ivez e kousk va mignounez ?
* Euz va frenestr me wel, er sklerder, he lojenn.
* Evid-oun-me, siouaz ! gwasket gand ann enkrez,
* Ne c’hallann ket mori, kement em euz terchenn !
* P’eo gwir enn hor c’henver he c’herent zo didruez,
* Evit skriva d’ezhi ma kemerfenn va fluenn ?
* O ! nan, rag pa zonjann eo rannet he c’haloun
* Gand hon disparti griz, e krenann, em euz aoun
* Da greski c’hoaz he foan, o tiskuill va glac’har.
* Enn da lojenn, Annaik, kousk sioulik hed ann noz ;
* Diskennit euz ann Env, Elez ar Baradoz,
* D’astenn ho tiouaskel war El dinam ann douar.
* Gouzout a rann brema perag va c’harantez,
* Ken gwirion koulskoude, n’eo ket bet selaouet ;
* Enn hon amzer ken fall, heb ar binvidigez,
* Ar galoun denera n’eo ket anavezet.
* Enn despet das klac’har, Annaik, va mignounez,
* Da gerent a ra fae war da vuia karet ;
* Pa gavont eur penn-her, gant kement a zanvez !
* Daoust hag euz da galoun ar vouez te dle klevet ?
* Heb fazi, ma welann e c’halli koulskoude,
* Heb ranna da galoun, kemeret ar pried-se,
* Vit das lezel e peoc’h, diouz-id me gimiado
* Med penaoz e c’hallinn, med penaoz e c’halli
* Beva c’hoaz er bed-ma, war-lerc’h hon disparti ?
* Evid-omp, a gredann, ve gwelloc’h ar maro.
* He c’herent a vezo kastizet eb dale
* Da veza bet, siouaz ! ken kriz enn he c’henver ;
* Annaik a goll bemdez he iec’hed abaoue,
* Ha n’ho devezo ket danvez-braz ar penn-her.
* N’he deuz ket dizentet ; med he c’haloun dener
* A zo bet ken rannet, ma ne bareo morse
* Bikenn evid arc’hant ar galoun ne werzer,
* Pa vez ar garantez grisiennet enn ene.
* O ! perag hon euz bet en em welet eunn deiz
* En em garet kement ? perag hon euz bet feiz
* Er blanedenn fallakr, e levenez ann douar ?
* Evit-hi me c’houlenn, o va Doue ! trugarez ;
* Ro d’am muia karet iec’hed vit chom e buez,
* Ha gra d’in-me mervel, enn he leac’h, er glac’har.
* Klasket he deuz hirio kuzet he foan ouz-in ;
* N’ounn ket bet faziet ; a-boan he muzellou,
* Epad ma tivizemp, a c’halle mousc’hoarzin,
* Evel pep tra gwevet ho doa kollet ho liou.
* Evel bokejou roz, digor diouz ar mintin,
* Ken flamm c’hoaz gand ar gliz kouezet euz ann Envou,
* He divoc’h a ioa ruz, hirio me gave d’in
* Ho gwelet dislivet, vel krinet gand ar riou.
* He daoulagad ivez, araok, ken sklear, ken glaz
* Dindan ar sklerijenn, pa zigorent ken braz !
* A ioa kalz tevaloc’h, hanter zigor ebken.
* Evel-se, pa zounaz heur griz ann disparti,
* Va c’haloun baour, siouaz ! o kimidia diout-hi,
* A flastraz, enn eunn taol, dindan pouez ann anken.
* Nozvez skrijuz-meurbed ma weliz o vervel
* Va Dous muia karet,
* Evel eur gwall huvre, da zonj a jomo pell
* Em c’haloun, grisiennet.
* Enn despet d’ann holl boan a gemere noz-deiz
* Eur medisin dispar,
* Evit gallout herzel oc’h ar c’hlenved direiz
* Ha n’en deuz ket he bar,
* Ar pas a iea war gresk ; ar glanvourez, siouaz !
* Gand he foan a glemme,
* Ha me ioa vel spountet, beuzet em glac’har vraz,
* E-c’harz troad he gwele.
* Kerkent, er berr-halan, eur griadenn mouget
* Da rei d’in ann enkrez,
* Ha me da dostaat ar goulou, vit gwelet
* Hag hi ioa c’hoaz e buez.
* He dremm a ioa gwenn-kann ; ar c’houezenn a ruille
* Diouz he zal ivez gwenn :
* Kerent ha mignouned da zaoulina neuze,
* Vid ober ar bedenn.
* Med evel pa vijenn, enn eunn taol, kouezet dall
* Kentoc’h eget soubla
* Me da vont e-kounnar ; c’hoant em oa da grial
* Kement ha da ouela.
* Euz va gwall-eur, siouaz ! e welenn ar vrazder
* Hag ann devalijenn,
* Rag euz va iaouankiz kement huvreou kaer
* A nije da-viken.
* Koll a reann hep fisians, pa deuaz, enn eur mare
* He zerchenn da vouga ;
* Araok eur barr-amzer e weler, evel-se,
* Amzer zioul da genta.
* Kerkent, enn eur daoler he daoulagad war-n-oun
* E lavaraz gant feiz ;
* « War-laez, er Baradoz, em euz fisians, mignoun,
* D’en em welet eunn deiz ! »
* Neuze me deuaz mezuz da veza selaouet
* Ar vouez euz ar gounnar ;
* Heb ar Relijion e sonjiz n’ez euz ket
* Netra vad war ann douar.
* Dihunet oa va feiz ; hag euz he japeled
* Me da ziskouez ar groaz
* Da behini neuze, gant karantez-meurbed,
* Pell amzer e pokaz.
* Enn eur zellet ouz-in, hag ouz kroaz ar Zalver,
* E varvaz goustadik,
* Laouen vel pa vije kousket ebken, seder,
* Evel eur bugelik.
* He japeledik ker, gand he groaz benniget,
* A zo chomet gan-en ;
* Ra c’hallinn, evel-d-hi, diouz Satan diwallet,
* Mervel e gwir gristen.
* Eunn nozvez euz here war ann aot oamp azezet,
* Ann noz a ioa sioul-braz hag ann env eb koabrenn,
* Ann houl a ioa didrouz, al loar, e-kreiz ar stered,
* A lintre dreist hor penn.
* He dournik gwenn em dourn, hag he zal koant oc’h va skoaz,
* E chomaz eur pennad heb lavaret eur ger ;
* Evel-d-hi me ioa sioul, dirag eur galloud ken braz
* Hag eunn ober ken kaer.
* Sonjal a reamp, mantret, pegement evid ann den
* Ann Doue ken gallouduz en deuz bet madelez,
* Da rei d’ezhan ene, da rei d’ezhan eul lodenn
* Euz he c’hwerc’hted ivez.
* Sorijal a reamp, oc’h penn, ne c’haller ket er bed-ma
* Kaout eur galoun dinam evel ar vugale.
* Ma n’eo ket grisiennet ar feiz enn den, da genta,
* Hag ann doujans e Doue.
* Evel-se ni zalc’haz, bepred, distag hor c’haloun
* Diouz kement tech hudur a c’han euz ar ioulou,
* En em garet a reamp, heb nec’hamant hag heb aoun
* Vel elez enn Envou.
* Euz kement sonjezoun a jom euz va iaouankiz,
* Te, nozvez kaer ha gwerc’h, a garann ar muia,
* Enn eur zonjal enn-oud, e teu va c’halouu em c’hreiz
* Da dridai c’hoaz brema.
* Ann abardaez a ioa sioul ha kaer, e miz mae ;
* Sonj em euz hirio c’hoaz : ne c’halle ket bale
* E ieot berr ann tevenn, enn despet d’ar skoazel
* A roe d’ezhi va breac’h, evit gallout herzel.
* Heb en em gaout enn aot e rankaz azeza ;
* Oc’h sklerijenn al loar, dreist ar mor o para,
* E weliz war he dremm, vel liou gwenn ar maro,
* He dournik, gwenn ivez, em dourn oa tomm bero,
* Euz he daoulagad oa ken truezuz ar zellou,
* Ma kave d’in gwelet, a-dreuz da va daelou,
* El ann dristidigez, a-boan deuet barz er bed,
* O sellet ouz eur bez digor enn eur vered !
* Evel diou steredenn he daoulagad oa sklear,
* Kement e lugernent oc’h sklerijenn al loar ;
* He dremm, enn despet m’oa, gand ar c’hlenved, kastiz,
* En doa c’hoaz dalc’het holl gened ar iaouankiz ;
* Hi ioa kaer evel-se, med he gened, siouaz !
* A roe d’am c’haloun baour eunn anken brasoc’h c’hoaz,
* Enn eur zonjal ez eann da goll eunn tenzor ker,
* Eur plac’h a zoujans Doue, ken koant ha m’oa tener.
* Ouz ar gwall-eur neuze me glaskaz enebi ;
* Astenn a riz va breac’h, evit diskouez d’ezhi
* Ar reier huel, ar mor enn nozvez-ze ken kann
* Gant sklerijenn al loar heb koabr, hag enn he c’hann.
* Euz ann amzer da zont me gredaz komz d’ezhi :
* Brema, p’oamp deuet enn oad, e c’hallchemp dimezi....
* Med, gand eur vouez klemmuz, hi da respount neuze :
* « O ! petra, va mignoun, a lavarez a-ze !
* « Gwel ar maro, siouaz ! zo war va daoulagad,
* « Ha me ken iaouank c’hoaz ! na pebez kalounad !
* « Ha gouzout e rankinn, war va lerc’h das lezel,
* « Da galoun baour gouliet vel gand eunn taol kountel !
* « Med dalc’h sonj, va mignoun, n’omp ket great vid ann douar,
* « Ar bed-ma n’eo nemed eunn draonienn a c’hlac’har,
* « Na losk ket a valloz p’em c’hasi d’ar vered,
* « Ped ebken, ro da Zoue da galoun, das spered,
* « Me vo gan-ez ato, rag euz ar Baradoz
* « Ene da vignounez das frealzo deiz ha noz. »
* D’ar c’homzou-ze, kerkent, koantik evel eunn El,
* Etrezeg ar stered hi da daoler eur zell.
* Abaoue, d’ar pardaez, pa’z ann e ribl ar mor,
* E kav d’in he gwelet, he daoulagad digor,
* O sellet gant fisians etrezeg ann Envou ;
* E mouez ann avelik e klevann a-wechou
* Eur c’han ken dudiuz ha kan ar Baradoz,
* Ha mouez va c’harantez oc’h va gervel enn noz.
* O c’houzout n’he doa ket da veva pell amzer,
* Ennn dervez euz ebrel, va mignounez ken ker,
* Gand eur vouez izelik a gomzaz evel-hen :
* « Mignoun, gwel pegement ann heol a zo laouen,
* « Eur weach c’hoaz me garfe mont a-dreuz ar meziou,
* « Evit gallout gwelloc’h sellet ouz ann Envou ;
* « Heol ann nevez-amzer d’am c’haloun zo ken c’houek ! »
* Hag heb diviz muioc’h, hi, da ouela dourek.
* Mont a rajemp enn hent, ha ni da gemeret
* Ar wenodenn kuzet he deuz ato karet,
* Rag enn nevez-amzer oa leun a vokejou,
* Leun a freskadurez hag a ganaouennou.
* Kement tra ioa chomet henvel oc’h warlene,
* Henvel al letonenn, henvel ar gwez er c’hae.
* Mont a reamp goustadik, rag kazi bep kammed,
* Gand eur zell hirr ha lemm, ec’h ehane bepred
* Dirag kement bodenn, dirag kement gwezenn ;
* Med evel pa vije deuet kerkent enn he fenn
* Eur zonjezoun-bennag hag a ioa gwall grevuz,
* Evit klask he dalc’her gwelloc’h ouz-in e-kuz,
* E lavaraz : « pignomp eunn nebeud er menez
* « Euz al leac’h ma welimp, gant laouenidigez,
* « Ar gwenodennou sioul hon euz darempredet,
* « El leac’h m’hon euz touet ato d’en em garet,
* « Evit ma welimp c’hoaz, ken skeduz ha ken koant,
* « Ster klemmuz ann draonienn o lintra vel arc’hant. »
* O ! nag he divije karet, ar baourez klanv,
* Kaout neuze diouaskel, vel ar gwenneli skanv,
* Vit gwelet, enn eunn taol, ann holl meziou-ze c’hoaz
* Pere, d’ann deiz var-lerc’h, ne welfe mui siouaz !
* O ! nag he divije karet en defe Doue
* Roet ugent vloaz hirrder, evit-hi, d’ann deiz-se !
* Med ann derveziou kaer a zo re verr ato,
* Ann heol a ziskenne, poent oa dont enn distro ;
* He c’haloun rannet-holl, beuzet enn he daelou,
* E lavaraz neuze kenavo d’ar meziou.
* Biskoaz, epad va buez, n’em euz bet em c’haloun
* Kement a nec’hamant, kement e teue d’in aoun
* Da zonjal er gwall-eur a ioa, vel eur c’hleze,
* A-istribill enn ear, dreist-omp, er mare-ze,
* A-hed ar wenodenn e teujemp war hor c’hiz ;
* Neuze me zastumaz, e-touez ar ieot livriz,
* Bokejou gwenn ann anv pere war ziminal
* He c’hamprik a werc’hez a lugerne gwech’all,
* Bokejou gwenn pere lugerne war he bez,
* Bep bloaz da viz ebrel, epad ma vinn e buez.
* Na kaera bokejou ! kann enn he dournik gwenn !
* Med lenn a reaz enn-ho, m’oar vad, he flanedenn,
* Eur pok a roaz d’ezho, vel pa dlefent beza,
* Euz a-berz he mignoun, ar boked diveza !
* Eur podik koant, gant dour, ho dalc’haz pell amzer
* Enn he c’hampr, gwenn ha fresk, ken livriz ha ken kaer,
* Beteg ar mare kriz ma rankaz ho mestrez
* Kimiada diouz ann douar vit palez ann Elez.
* Neuze pa n’ho doa mui dourn ebet d’ho c’hempenn,
* E teujent, truezuz-holl, da blega sioul ho tenn,
* Hag evel ho mestrez, ar bokejou, d’ho zro,
* A gouezaz, gwevet-holl gand halan ar maro.
* Pep tra zo tremenet : bokejou, mignounez !
* Abaoue, war ann douar e vevann enn enkrez ;
* Med chom a ra gan-en eur mignoun mad, ar feiz,
* Pehini ro fisians d’in d’he gwelet eunn deiz.
* Va Dous muia karet, va c’henta karantez,
* Oa ganet, evel-d-oun, war ar meaz, e Breiz-Izel ;
* Enn hon diou lojennik n’oa nemet paourentez,
* Med ne glaskemp nemet frankiz vid hon diouaskel
* Ha laouenidigez.
* Pa vije deuet Annaik er streat gand he denved,
* E lavaret dostu : Per n’eo ket pell ac’hano ;
* Rag ato, war he lerc’h, me boulze va loened,
* Ha bemdez, da guz-heol, ar mare vid ann distro,
* Me iea d’he darempred.
* Nag a bed huvre kaer a reamp epad ann deiz !
* Pa vijemp deuet enn oad, ni deufe da zimezi ;
* Hag hor c’haloun kerkent da lammet enn hor c’hreiz,
* Enn eur zonjal : pa vez kalz a garantez enn ti,
* Eur pinvidik a-leiz.
* Eur zulvez, enn eur c’hoat, e kroc’henn eur wezenn
* Em oa skrivet doun-braz hano va muia karet ;
* Sonjal a reann : eunn deiz, Annaik, enn eur dremen,
* A welo, goude lenn ann hano gan-en skrivet,
* Pegement he c’harenn !
* Siouaz ! Annaik a ioa re gaer vid ar bed-ma ;
* Er baradoz he deuz eur gurunenn a werc’hez ;
* Med va c’halonn rannet, aliez, enn eur ouela,
* Evit lenn er wezenn hano kaer va c’harantez,
* D’ar c’hoat ez ann brema.
* Amzer gaer euz va iaouankiz,
* Ne zistroi mui’ta war da giz ?
* Er glac’har da-viken
* Pebez anken !
* Gwech’all, gant va muia karet,
* Me blije d’in kement ar bed !
* Karet reann ar c’hoabr glaz
* Hag ar mor braz.
* Hon daou, pa redemp er c’hoajou,
* Enn eur gana souniou, gwerziou,
* Ne zonjemp ket kredi
* Enn disparti.
* Hogen ann trubard, ar Maro,
* Adre-kein gand he falc’h a sko ;
* Ar re wella, siouaz !
* Aliez a laz.
* Skoet en deuz, e-kreiz he gened,
* Heb damant, va muia karet ;
* Perag ounn-me chomet
* Heb beza skoet ?
* Gwell eo gan-en diskenn er bez,
* Pa n’em euz mui nep karantez
* Rag va Dous em gortoz
* Er Baradoz.
* Abardaeziou ken kaer a wech’all, d’ar zuliou,
* Pa’z eamp, enn eur huvreal, a-dreuz ar prajou glaz,
* Er gwenodennou sioul hag e-kreiz ar c’hoajou,
* Enn eur zonjal enn-hoc’h va glac’har a zo braz.
* Dre druez, en em guzit dira-z-oun, bokejou,
* Rag ar gwel ac’hanoc’h ebken, brema, va glaz,
* Lugernit vid ann nep ne skuill ket a zaelou,
* Va lezit da ouela va mignounez, siouaz !
* Heol skeduz, en em guz a-zindan eur goabrenn,
* Grilled ha laboused lezit ho kanaouenn,
* P’em gweloc’h o tremen, va c’haloun rannet holl.
* E leac’h eunn amzer gaer, e leac’h al levenez,
* D’am spered, d’am c’haloun leun a dristidigez
* E plij eunn amzer du gand eunn avel diroll.
* Ebarz er palez kaer el leac’h m’ema brema
* Ene va mignounez euruz da-viken,
* Na me garfe gallout tanva, da vihana,
* Euz he levenez braz eul lodennik ebken !
* Med, siouaz ! kaer em euz en em glemm ha gouela,
* Chadennet e chomann e prizoun-kik ann den,
* Heb gallout d’am ene, skuiz gant buez ar bed-ma,
* Digeri braz ann or a gas d’ar sklerijenn.
* O ! perak ne deu ket ann dervez-se kentoc’h,
* Dervez kaer ar maro, da zigas d’in ar peoc’h
* Hag ann euruzted, e bro va c’harantez ?
* E bed ar verzerien, ia, paour keaz emzivad,
* Te gollo da-viken anken ha kalounad,
* Das klac’har a vezo distroet e levenez.
* O ! na pebez anken ! pebez merzerenti !
* Tostaat ra miz mae, kement tra zo laouen,
* Hag e-kreiz ar gwall-eur, sonjal ne c’hallinn mui
* Kana war va delenn !
* Gouzout e red, ken tomm, goad iaouank em gwazied,
* Eo va c’haloun dener, ken troet d’ar garantez,
* Ha rankout, enkrezet, gwelet ebarz er bed
* Kement a levenez !
* Anaout ar blijadur, taoler eur zell c’hoantuz
* War ann nep a dremen euruz em c’hichenn,
* Ha n’euz fors e pe leac’h rankout dalc’her, e-kuz,
* Va glac’har oc’h pep den !
* E pep leac’h, hag ato, gand ann holl dilezet,
* Heb eur ger, heb eunn dourn da rei d’in eur berad
* Luz ar gwir garantez heb pehini, bepred,
* Em bezo kalounad !
* Evel gand ann derchenn em empenn ez euz tan,
* Ar c’houezenn euz va zal a gouez a veradou,
* Eaz e kavann harpa va fenn paour oc’h eur mean,
* A bep tu d’ann hentchou.
* O ! ma n’em befe ket, Jezuz, aze da groaz,
* Pa welann enn dro d’in mignouned ken didruez,
* Daoust ha me, lavar d’in, a c’hallfe kaout, siouaz !
* Kaloun da jom e buez ?
* Al laboused ho deuz achuet ho c’hanaouenn,
* Kousket int enn neiziou ;
* Ar pardaez a zo klouar, kaer eo mont da bourmenn,
* Eur pennad, er meziou.
* Med pardaez ar zul-ma n’eo ket henvel, siouaz !
* Oc’h ar re warlene,
* Rag ann dristidigez a ziskenn gwasoc’h-gwaz,
* Em c’haloun, em Ene.
* O te va mignounez, pehini gouie karet
* Evel eur bugelik.
* Vit frealzi da vignoun, perag ne c’hallfez ket
* Diskenn eur pennadik ?
* Vit lavaret d’in peur e tilezinn ann douar,
* Evid eur bed gwelloc’h ?
* Rag bikenn, a welann, em draonienn a c’hlac’har
* Ne c’hallinn kaout ar peoc’h.
* O ! perag euz ann Env ne deuez ket, enn noz-ma,
* Da derri va jadenn ?
* War diouaskel eunn El, gan-ez, enn eur gana,
* Euruz e iafenn !
* Derveziou kaer ann anv, evel gwech’all adarre,
* A laka levenez er galoun, er meziou,
* Ha koulskoude, siouaz ! me ranko, da bep beure,
* Ato skuilla daelou.
* Rag n’he gwelinn ket mui, prim ha gae vel eul labous,
* O vont e-kreiz ann heol, a-dreuz ar ieot tener ;
* E kornik ar vered eo kousket brema, didrouz,
* Va mignounez ken ker !
* Ne c’hallinn mui brema tanva plijadur ebet,
* Kaloun ha daoulagad zo maro vid ann douar ;
* Mont a rann d’ar vered, evel eunn den dilezet,
* Da guzat va glac’har.
* Ia, mont a rann aliez war he bez da zaoulina,
* Abalamour n’eus ket enn dro d’in eur mignoun
* Hag a deufe, dre druez, eur mare da vihana,
* Da frealzi va c’haloun.
* Rat e sonjer, siouaz ! pa vezer el levenez,
* E gwall-eur ann dud all, enn ho foaniou skrijuz ;
* Mignouned, koulskoude ra vezo c’houek-holl ho puez,
* Ra vezoc’h euruz.
* C’houi pere n’ehanit, e pep leac’h, da grial
* Ne vezo ket eunn deiz, evid-omp, eur vuez all,
* Ma n’euz ket vid ann den na Krouer nag Ene,
* Er gwall-eur petra ve da gredi ta neuze ?
* Evel-d-oun m’ho pije, war hent kriz ar vered,
* Heuliet ho mignounez skoet e-kreiz he gened,
* Ha ma n’ho pije ket kavet ebken unan
* Evit kemeret perz, eunn nebeud, enn ho poan,
* A ! daoust ha c’houi neuze n’ho pije ket karet
* Kaout eur gredenn-bennag vid ho kaloun rannet ?
* Med komzomp gant frankiz hag heb mont e-kounnar :
* Lakomp ne vijec’h ket bet biskoaz er glac’har ;
* Daoust ha mad a rafec’h, e-kenver ho nesa,
* O c’hoapaat ar feiz a ra d’ezhan beva,
* Enn despet d’ar gwall-eur a deu, ken gwaz, d’hen skei,
* Ma ne c’hoar mui, siouaz ! e pe leac’h en em drei ?
* E leac’h ar gredenn-ze pehini ro d’ezhan
* Eunn nebeudik kaloun vid herzel oc’h he boan,
* Petra rofec’h, m’ar plij ? Ho prezegenn goullo ?
* C’houi lavar eo pep tra kollet, eur weach maro :
* Va mignounez ivez ! fisians ebet eta !
* Gwelloc’h ’ta, pe kerkouls, ve mont d’en em grouga ?
* Nan, nan, tud heb kredenn, pa vezer er glac’har,
* Pa ne vez mui netra da c’hedal war ann douar,
* N’eo ket digan-e-hoc’h eo mont da glask skoazel ;
* Evit kaout nerz-kaloun er boan, beteg mervel,
* Evit gallout gwelet va mignounez eunn deiz,
* Me dle, vel eur c’hristen, dalc’her ato d’ar feiz.
* E kornik ar vered, euz al leac’h ma weler
* Ar mor oc’h ionenna tro-war-dr-o d’ar reier,
* El leac’h ma par ann heol, adaleg ar beure,
* War douar ar re varo,
* Da c’hedal ar mare
* Ma savint, enn eunn taol, euz a varo da veo,
* E-skeud ar bokejou goloet holl a c’hwenan,
* Er bez war behini n’euz ket laket eur mean,
* Euz he c’housk diveza
* E kousk va c’harantez,
* Ar genta mignounez
* Em euz bet er bed-ma.
* Enn eur lenn war he c’hroaz
* Eunn oad hag eunn hano,
* Unan, ken berr, siouaz !
* Hag egile, ken brao !
* Va c’haloun baour a rann, rag anezhi, bepred,
* Ar zonjezoun dener a deu barz em spered,
* Ha biken ne varvo, keit ma c’hallinn dalc’her
* Er bed-ma, gand ar vuez, eunn dra-bennag a ger.
* Ia, keit ha ma vevinn, e welinn em c’hichenn,
* E-tal aot ann Arvor, e ieot berr ann tevenn,
* Va c’henta karantez da behini, siouaz !
* E lavarenn neuze, p’oamp ken euruz c’hoaz :
* « Ia, te vezo va fried, mignounez, bez heb aoun,
* « Lak da zourn em hini, da dal war va c’haloun
* « Ia, me dou dira-z-oud, dirag Krouer pep tra.
* « Eo te, goude va Doue, va c’harantez vrasa. »
* Hag hi, leun a fisians, a respounte neuze :
* « Va mignoun, me das kred, pa’z po gwir dirag Doue
* « E touez d’am c’haret, evel ma kar eur pried,
* « Gand eur galoun ato distag diouz pep pec’hed,
* « Gand eur galoun a dro d’ar mad, d’ar feiz ebken,
* « E-kreiz al levenez vel e-kreiz ann anken. »
* Gwelit diou goulmik wenn, eunn dervez kaer a vae,
* O c’hournijal enn ear, ken seder ha ken gae !
* A-hed kement traonien, a-uz kement menez ;
* Epad ma c’hournijont, e-kreiz al levenez,
* Ne c’houzont ket ez euz eur chaser digaloun
* Oc’h ho gedal, du-hont, e-kichenn eur c’hoat doun.
* Heb dale trouz eunn tenn a glever enn ekleo ;
* Ar barez zo tizet gant taol kriz ar maro ;
* He c’halounik, siouaz ! gand ar ploum zo draillet,
* Hag he lagad ken lemm, kerkent, a zo klozet ;
* He gouzouk brema laosk, a-istribill he fenn,
* He diouaskel ivez, euz aun Env e tiskenn
* Evit koueza d’ann douar, beuzet-holl enn he goad,
* He buez kaer, da-viken, eat enn eunn huanad.
* Spountet-holl, he mignoun, er c’hoat a zo nijet,
* Heb gouzout mui, siouaz ! pe leac’h en em guzet,
* Hag enn noz e klever enn draonienn, er menez,
* Klemmou truezuz ar par, o ouela d’he barez.
* Ni ioa ken eurus hon daou d’en em garet,
* Da zonjal e vijemp, eunn dervez, dimezet,
* Eur fisians vraz, oc’hpenn, hon oa da veva koz,
* Ma kavemp ar bed-ma kaer vel eur Baradoz.
* Ar gwez huel, er c’hoajou,
* Goloet-holl a zeliou,
* A-dreuz ieot ar prajou
* Hirvoud ann dourigou,
* Gant sklerijenn ann heol ann houlennou gwenn-kann,
* Mouez al labous er c’harz ha kan ar grill el lann,
* Enn eur ger, kement tra : kan, hirvoud, sklerijenn,
* A frealze va c’haloun, ia, kement, ma rofenn
* Kant vloaz buez, vel hou-ma, vid eur bloaz, vid eur miz
* Da dremen c’hoaz gant-hi, vel enn hor iaouankiz
* Setu perag, siouaz ! daoulinet war eur bez,
* Evel ar goulmik wenn me ouel va c’harantez,
* E kornik ar vered, euz al leac’h ma weler
* Ar mor oc’h ionenna tro-war-dro d’ar reier,
* El leac’h ma par ann heol, adaleg ar beure,
* War douar ar re varo,
* Da c’hedal ar mare
* Ma savint, enn eunn taol, euz a varo da veo.
* Pevarzek vloaz a zo m’he deuz va mignounez
* Kimiadet diouz ann douar vit palez ann Elez,
* War he bez, vel bep bloaz, da zervez he maro,
* Gand eur galoun rannet e taoulinann hirio,
* E-skeud al lireuenn em oa laket enn douar ;
* Bihanik oa neuze, brema brankou dispar,
* War eunn troad huel ha teo, zo goloet a zeliou
* Pere zo kurunet, koantik, a vokejou.
* Adaleg ar mintin, gwenan euz tro-war-dro
* A zun, dindan ann heol, ar mel c’houek anezho.
* M’eo kaer al lireuenn, ma kresk buan ha nerzuz,
* Eo dre va c’harantez, dre m’ounn bet aketuz
* D’he c’hempenn, heb ehan, evel vid he bugel
* Sur vamm vad ha tener a gempenn ar c’havel.
* Koulskoude m’eo ken kaer, n’eo ket ebken va foan
* Ha va c’harantez vraz zo kiriek, a gredann,
* Red oa d’ezhi beza dispar, al lireuenn,
* Rag e kaloun Annaik he deuz great he grisienn.
* Annaik, em buez em euz gouelet puill da varo,
* Koulskoude, pa zonjann, perag e vijez beo ?
* Ar bed-ma n’eo nemed eunn draonienn a c’hlac’har ;
* Te ioa ken iaouankik o tilezel ann douar,
* Ma n’ec’h euz ket gallet anaout ar rann-galoun
* En deuz kement, siouaz ! merzeriet da vignoun.
* Pa zonjann muioc’h c’hoaz, me drugareka Doue
* Da veza roet a-bred baradoz d’as ene,
* Rag, dre ma teuann enn oad, e welann oant geier
* Huvreou va iaouankiz pere gavenn ken kaer !
* Ia, kement ounn e poan, ma teu mall d’in, d’am zro,
* Lavaret da-viken d’ann douar kenavezo.
* Er bed-ma n’em euz mui nemed eul levenez :
* Kempenn al lireuenn a ro disheol das pez,
* Med va c’haloun a rann o sonjal e vezo
* Lezet holl a-ziaskren goude ma vinn maro.
* Den da c’houde ne deui war das pez da bedi ;
* Al lireueun vo seac’h, das pez, a zindan-hi,
* Gand ann touller beziou neuze vo digoret
* Eskern all gant das re, m’oar vad, vezo mesket,
* Hag a-benn eur mare ne vezo mui gouezet
* E pe leac’h er vered Annaik a ioa beziet.
* O ! nag e tle beza trubuilluz kement-se
* Evit kement hini ne gred ket enn ene !
* Med ar Zalver en deuz diskleriet d’ar c’hristen :
* « Ar bed a dremeno, te vevo da-viken ! »
* A-boan m’oa diskennet va mignounez enn douar,
* Ma tirollaz war-n-oun noz teval ann enkrez,
* Rag den ne gemere perz ebarz em glac’har,
* Den ouz-in n’en doa truez.
* Ma’z eo doaniuz gwelet, da bep diskar-amzer,
* Ann delienn o tiskenn, ar vleunenn o c’hoenvi,
* Goude beza sonjet, prestik e lavarer :
* Ne c’hallent beva mui.
* Med me, keu iaouank c’hoaz, bleunenn hanter zigor,
* Beza gand ar gwall-eur war va zreid dizec’het
* Taolet ha distaolet, evel war eur gwall vor
* Eur vag heb stur ebet !
* Koll a reann pep fisians, pa gleviz o sevel
* Euz ann devalijenn eur vouez madelezuz,
* Skiltr evel ann avel, kaer evel mouez eunn El,
* Enn eur ger, dudiuz.
* Ar vouez a lavare : « perag kement gouela,
* « Ha perag er gwall-eur plega kement das penn ?
* « Gan-ez eur vignounez a jom c’hoaz er bed-ma ;
* « Houn-nez eo das telenn. »
* Ha d’ar vouez-se, kerkent, va c’haloun da dridal ;
* Dirag va daoulagad ann heol a lugerne,
* Bez ez oann vel eunn den, skoet gand eunn huvre fall,
* Pa zihun er gwele.
* O va delenn ken ker ! o va brasa tenzor !
* Nag a zerveziou kaer a dleann d’id em buez !
* Daoust ha ped a frealzi c’hoaz war douar ann Arvor,
* Goude ma vinn er bez ?